ประมวลข่าวทั่วไทยประจำวันที่  19  กรกฎาคม 2561
ประมวลข่าวทั่วไทยประจำวันที่  19  กรกฎาคม 2561  
 สถานการณ์น้ำท่วม 
 5 จังหวัด เกิดน้ำท่วมฉับพลัน น้ำป่าไหลหลากและน้ำล้นตลิ่ง จากอิทธิพลพายุโซนร้อน “เซินติญ”   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลจากพายุโซนร้อน “เซินติญ” ตั้งแต่วันที่ 18 กรกฎาคมที่ผ่านมา ทำให้เกิดอุทกภัย น้ำท่วมฉับพลัน น้ำป่าไหลหลากและดินถล่มในพื้นที่ 5 จังหวัด ได้แก่ ตราด แพร่ เพชรบูรณ์ พิษณุโลก และประจวบคีรีขันธ์ รวม 11 อำเภอ 15 ตำบล 34 หมู่บ้าน ปัจจุบันสถานการณ์คลี่คลายแล้ว 2 จังหวัด ยังคงมีสถานการณ์ 3 จังหวัด รวม 4 อำเภอ 4 ตำบล 11 หมู่บ้าน ได้แก่ เพชรบูรณ์ พิษณุโลก และประจวบคีรีขันธ์ พร้อมร่วมกับหน่วยงานที่เกี่ยวข้องเร่งระบายน้ำออกจากพื้นที่อย่างต่อเนื่อง
 อย่างไรก็ตาม จากการตรวจสอบสภาพอากาศกับกรมอุตุนิยมวิทยา พบว่า พายุโซนร้อน “เซินติญ” ได้เคลื่อนขึ้นฝั่งบริเวณเมืองวิญ ประเทศเวียดนามแล้ว คาดว่าจะอ่อนกำลังลงเป็นพายุดีเปรสชันและหย่อมความกดอากาศต่ำกำลังแรงตามลำดับ โดยจะเคลื่อนเข้าปกคลุมประเทศลาวและภาคตะวันออกเฉียงเหนือตอนบนในวันนี้ 19 ก.ค. 61 ซึ่งจะส่งผลกระทบทำให้บริเวณภาคตะวันออกเฉียงเหนือและภาคเหนือ จะมีฝนตกหนักถึงหนักมากบางพื้นที่ จึงประสานจังหวัดในพื้นที่ดังกล่าว เตรียมพร้อมรับมือ ป้องกัน และแก้ไขปัญหาอุทกภัยจากฝนตกหนักและปริมาณฝนสะสมในระยะนี้ โดยติดตามพยากรณ์อากาศและประกาศเตือนภัยจากหน่วยงานที่เกี่ยวข้อง และติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง 
 กรมชลประทาน เร่งซ่อมผนังกั้นน้ำลำน้ำยัง บ้านท่าเยี่ยม จังหวัดร้อยเอ็ด คาดว่าจะเสร็จภายในวันนี้   
 นายศักดิ์ศิริ อยู่สุข ผู้อำนวยการสำนักชลประทานที่ 6 พร้อมด้วยนายชูชาติ รักจิตร ผู้อำนวยการสำนักพัฒนาแหล่งน้ำขนาดกลาง และนายสุพิศ พิทักษ์ธรรม ผู้อำนวยการสำนักเครื่องจักรกล ลงพื้นที่ควบคุมการระดมกำลังในการซ่อมแซมพนังกั้นลำน้ำยัง บริเวณบ้านท่าเยี่ยม ตำบลวังหลวง อำเภอเสลภูมิ จังหวัดร้อยเอ็ด ซึ่งดำเนินการอย่างเร่งด่วนตั้งแต่วันที่ 16 กรกฎาคมที่ผ่านมา ขณะนี้ได้ทำการเชื่อมผนังกั้นลำน้ำแล้วเสร็จร้อยละ 50 โดยมีกำลังพลจากทหารและทีมจิตอาสา เราทำความดีด้วยหัวใจ ใน จังหวัดร้อยเอ็ด จำนวน 150 คน มาร่วมด้วย ซึ่งคาดการณ์ว่าจะเสร็จภายในเย็นวันนี้
  ภาคเหนือ ภาคตะวันออกเฉียงเหนือ ภาคกลางและภาคใต้ เตรียมพร้อมรับมือน้ำท่วมฉับพลัน น้ำป่าไหลหลากและดินถล่ม   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากการตรวจสอบสภาพอากาศกับกรมอุตุนิยมวิทยา พบว่า พายุโซนร้อน “เซินติญ” (SON - TINH) จะเคลื่อนขึ้นฝั่งบริเวณเมืองวิญ ประเทศเวียดนามในวันนี้ 19 ก.ค.2561 ส่งผลให้ประเทศไทย มีฝนตกชุกหนาแน่นและฝนตกหนักบริเวณภาคตะวันออกเฉียงเหนือและภาคเหนือ จะมีฝนตกหนักถึงหนักมาก ในช่วงวันที่ 18 – 22 กรกฎาคม อาจทำให้เกิดอุทกภัย น้ำท่วมฉับพลัน น้ำป่าไหลหลากและดินถล่ม ขณะที่ลมมรสุมตะวันตกเฉียงใต้พัดปกคลุมทะเลอันดามันและอ่าวไทยมีกำลังแรงขึ้น ทำให้อันดามันและอ่าวไทยตอนบนมีคลื่นลมแรง คลื่นสูง 2 -3 เมตร บริเวณที่มีฝนฟ้าคะนองอาจมีคลื่นสูงมากกว่า 3 เมตร จึงประสาน 67 จังหวัด แยกเป็น ภาคเหนือ 17 จังหวัด ภาคตะวันออกเฉียงเหนือ 16 จังหวัด ภาคกลาง 24 จังหวัด ภาคใต้ 10 จังหวัด จัดเตรียมชุดเคลื่อนที่เร็วและเครื่องมืออุปกรณ์ให้พร้อมปฏิบัติการเผชิญเหตุและช่วยเหลือผู้ประสบภัยทันที 
  จังหวัดประจวบคีรีขันธ์ เร่งช่วยเหลือประชาชนกว่า 50 ครัวเรือนที่ได้รับผลกระทบจากสะพานข้ามฝายน้ำล้นขาด 2 แห่ง  
 นายกิตติกรณ์ เทพอยู่อำนวย หัวหน้าสำนักงานป้องกันและบรรเทาสาธารณภัยจังหวัดประจวบคีรีขันธ์ เปิดเผยว่า จากสภาพอากาศในพื้นที่จังหวัดประจวบคีรีขันธ์ที่มีฝนตกติดต่อกันหลายวัน จากอิทธิพลของพายุโซนร้อนเซินติญ ทำให้ประชาชนในพื้นที่หมู่ 3 บ้านป่าละอู ตำบลห้วยสัตว์ใหญ่ อำเภอหัวหิน กว่า 50 ครัวเรือนได้รับผลกระทบจากสะพานข้ามฝายน้ำล้นขาด 2 แห่ง ทำให้การสัญจรเข้าออกพื้นที่เป็นไปด้วยความลำบาก เบื้องต้น หน่วยงานที่เกี่ยวข้องได้นำถุงยังชีพไปมอบให้กับผู้ประสบภัยเพื่อช่วยเหลือบรรเทาความเดือดร้อน และภายหลังระดับน้ำเข้าสู่สภาวะปกติ ทาง อบต.ห้วยสัตว์ใหญ่ จะเร่งทำการซ่อมแซมสะพานให้ใช้สัญจรได้
  โครงการชลประทานตราด เร่งระบายน้ำออกจากอ่างเก็บน้ำเขาระกำตอนล่าง รองรับปริมาณฝนจากอิทธิพลพายุโซนร้อน “เซินติญ”  
 นายชัยรัต เป้ามาลา หัวหน้าฝ่ายจัดสรรน้ำและปรับปรุงระบบชลประทาน รักษาราชการแทนผู้อำนวยโครงการชลประทานตราด กล่าวว่า ปริมาณฝนที่ตกลงมาอย่างต่อเนื่องในพื้นที่จังหวัดตราด ทำให้ปัจจุบันปริมาณน้ำในอ่างเก็บน้ำเขาระกำตอนล่าง มีปริมาณการกักเก็บสูงขึ้นกว่า 3 เมตร โครงการชลประทานตราด ติดตั้งเครื่องสูบน้ำพญานาคขนาด 14 นิ้ว จำนวน 2 เครื่อง เพื่อทำการสูบน้ำออกสู่คลองหนองเสม็ดก่อนจะปล่อยให้ไหลลงทะเล เพื่อไม่ให้เกิดน้ำท่วมในเขตเทศบาลเมืองตราด พร้อมทั้งจัดเจ้าหน้าที่เฝ้าสังเกตการณ์น้ำตลอด 24 ชั่วโมง 
 นายกรัฐมนตรี เยือนราชอาณาจักรภูฏานอย่างเป็นทางการ 
  นายกรัฐมนตรีและคณะ เดินทางถึงราชอาณาจักรภูฏานแล้ว  
 พลเอก ประยุทธ์ จันทร์โอชา นายกรัฐมนตรี พร้อมด้วยนางนราพร จันทร์โอชา ภริยาและคณะ เดินทางจากท่าอากาศยานสุวรรณภูมิ โดยเครื่องบินของสายการบิน Druk Air ถึงยังเมืองพาโร ราชอาณาจักรภูฏานแล้ว เมื่อเวลา 10.00 น.ตามเวลาท้องถิ่น ซึ่งตรงกับเวลา 11.00 น.ในประเทศไทย
 ในการเยือนราชอาณาจักรภูฏานอย่างเป็นทางการระหว่างวันที่ 19 - 20 กรกฎาคม โดยมี ดาโช เชริง โตบเกย์ นายกรัฐมนตรีราชอาณาจักรภูฏาน บุคคลสำคัญและเจ้าหน้าที่ระดับสูงทั้งฝ่ายไทยและภูฏานให้การต้อนรับ มีเด็กชาวภูฏานมอบช่อดอกไม้ให้กับนายกรัฐมนตรีและภริยา นายกรัฐมนตรีราชอาณาจักรภูฏาน มอบผ้าคล้องคอพื้นเมืองแก่นายกรัฐมนตรีและการถ่ายภาพร่วมกัน ก่อนที่นายกรัฐมนตรีและนายกรัฐมนตรีราชอาณาจักรภูฏาน เดินขึ้นแท่นรับความเคารพ และเดินผ่านแถวราชองครักษ์ทหารและตำรวจเกียรติยศ จากนั้นนายกรัฐมนตรีเดินทางมายังโรงแรมทาจ ทาชิ กรุงทิมพู ซึ่งเป็นโรงแรมที่พัก เพื่อรับฟังการบรรยายสรุปเกี่ยวกับการเยือนภูฏานอย่างเป็นทางการ จากนั้นนายกรัฐมนตรีและภริยา พร้อมด้วยคณะ เดินทางไปยังป้อมปราการทาชิโช และร่วมเดินในขบวนเกียรติยศแบบพื้นเมือง (Chipdrel) ถึงป้อมปราการทาชิโช และมีพิธีต้อนรับอย่างเป็นทางการ
 จากนั้นนายกรัฐมนตรีและภริยา เข้าเฝ้าทูลละอองธุลีพระบาทสมเด็จพระราชาธิบดีจิกมี เคเซอร์ นัมเกล วังชุก สมเด็จพระราชาธิบดี แห่งราชอาณาจักรภูฏาน และ สมเด็จพระราชินีเจตซุน เพมา วังชุก สมเด็จพระราชินีแห่งราชอาณาจักรภูฏาน นายกรัฐมนตรีและภริยาพร้อมด้วยคณะ ได้ร่วมจุดตะเกียงเนยที่อาคารคึนเรย ซึ่งอยู่ภายในป้อมปราการทาชิโช ซึ่งการจุดตะเกียงน้ำมันเนยในประเทศภูฏานเป็นประเพณีที่สืบทอดมาอย่างยาวนาน โดยมีความเชื่อว่า การจุดตะเกียงน้ำมันเนยเป็นการจุดประกายปัญญา และมีพระราชทานเลี้ยง อาหารกลางวันแก่นายกรัฐมนตรีและ ภริยา พร้อมด้วยคณะ
 นายกรัฐมนตรี เป็นประธานในพิธีเปิดที่ทำการแห่งใหม่ของสถานกงสุลใหญ่กิตติมศักดิ์ ณ กรุงทิมพู โดยพิธีเปิดตราครุฑประจำสถานกงสุลใหญ่กิตติมศักดิ์ และพิธีเปิดผ้าแพร ณ ประตูทางเข้าที่ทำการแห่งใหม่ของสถานกงสุลใหญ่กิตติมศักดิ์ ณ กรุงทิมพู
  นายกรัฐมนตรี หารือข้อราชการกับนายกรัฐมนตรีราชอาณาจักรภูฏาน  
 วันนี้ 19 ก.ค. 2561 เวลา 17.00 น. ตามเวลาท้องถิ่น พลเอก ประยุทธ์ จันทร์โอชา นายกรัฐมนตรี พบหารือกับ ดาโช เชริง โตบเกย์ นายกรัฐมนตรีราชอาณาจักรภูฏาน ณ สำนักนายกรัฐมนตรี โดยภายหลังเสร็จสิ้นการหารือ พลโท วีรชน สุคนธปฏิภาค รองโฆษกประจำสำนักนายกรัฐมนตรี กล่าวสรุปสาระสำคัญ ว่า ในโอกาสแรก นายกรัฐมนตรีราชอาณาจักรภูฏานได้แสดงความชื่นชมต่อความพยายาม ความร่วมมือร่วมใจและความสำเร็จในการช่วยเหลือเยาวชน 13 รายที่ติดในถ้ำหลวง นับว่าเป็นความท้าทายที่ยิ่งใหญ่ ที่ไทยสามารถเอาชนะอุปสรรคทั้งปวงจนช่วยเหลือออกมาได้อย่างปลอดภัย
 ในการหารือนายกรัฐมนตรีและนายกรัฐมนตรีราชอาณาจักรภูฏานต่างยินดีที่ทั้งสองฝ่ายมีความสัมพันธ์ที่แน่นแฟ้นระหว่างกัน ซึ่งใกล้ชิดทั้งในระดับราชวงศ์ที่มีการเยือนอย่างต่อเนื่อง ในระดับรัฐบาลที่มีความร่วมมือกันอย่างใกล้ชิด มีโครงการที่ประสบความสำเร็จและเรียนรู้ แลกเปลี่ยนประสบการณ์การพัฒนาประเทศระหว่างกันและในระดับประชาชน ที่ยึดถือในสถาบันพระมหากษัตริย์เหมือนกัน โดยเฉพาะความเชื่อมโยงทางพุทธศาสนา สังคมและวัฒนธรรม และเชื่อมั่นว่าความสัมพันธ์ที่ลึกซึ้งของทั้งสองประเทศจะพัฒนาไปอย่างมั่นคงและแข็งแกร่งต่อไป ซึ่งนายกรัฐมนตรีได้เสนอให้จัดทำ Roadmap โครงการความร่วมมือต่างๆ เพื่อให้เดินหน้าต่อไปได้และเกิดความต่อเนื่อง รวมทั้งศึกษาศักยภาพที่จะร่วมมือกันทั้งรัฐบาล ภาคเอกชนและประชาชน โอกาสนี้ ผู้นำทั้งสองยังได้หยิบยกประเด็นเกี่ยวกับความร่วมมือทางวิชาการที่มีร่วมกัน อาทิ การเกษตร สาธารณสุข การศึกษา วิทยาศาสตร์และเทคโนโลยี โดยนายกรัฐมนตรีราชอาณาจักรภูฏานเน้นย้ำให้ทั้งสองประเทศสานต่อความร่วมมือเหล่านี้กันต่อไป พร้อมขอบคุณประเทศไทยที่ให้การสนับสนุนภูฏาน โดยเฉพาะความช่วยเหลือเพื่อการพัฒนา ผ่านโครงการต่างๆ ด้วยดีตลอดมา
 สำหรับความร่วมมือด้านการค้าการลงทุน ทั้งสองฝ่ายเห็นพ้องในการใช้กลไกการประชุมคณะกรรมการร่วมทางการค้าไทย - ภูฏาน (JTC) เพื่อหารือแนวทางในการขยายมูลค่าการค้าระหว่างกันให้มากยิ่งขึ้น ซึ่งภูฏานมีศักยภาพในสาขาการท่องเที่ยวและการก่อสร้าง และยินดีที่ปัจจุบันมีภาคเอกชนไทยเข้าไปลงทุนในภูฏานเพิ่มมากขึ้น โดยเฉพาะธุรกิจโรงแรมและการก่อสร้าง ซึ่งภูฏานยินดีช่วยดูแลและอำนวยความสะดวกให้นักธุรกิจไทย รวมทั้ง การเชื่อมโยงทางการบิน เพื่อส่งเสริมการไปมาหาสู่กันทั้งในเมืองหลักและต่อไปยังเมืองรอง ต่อเนื่องไปถึงการผลักดันการขับเคลื่อนความร่วมมือด้านการท่องเที่ยวระหว่างกัน ภายใต้แนวคิด “Two Kingdoms One Destination” ซึ่งจะช่วยให้เกิดการเชื่อมโยงทางด้านการท่องเที่ยวซึ่งกันและกัน โดยเห็นว่าการท่องเที่ยวจะช่วยกระชับความสัมพันธ์และสามารถสร้างความเข้าใจอันดีระหว่างประชาชนทั้งสองประเทศได้
 นอกจากนี้ ในโอกาสครบรอบความสัมพันธ์ทางการทูต 30 ปี ในปี 2562 รัฐบาลไทยยินดีสนับสนุนโครงการบริการทางการแพทย์เพื่อรักษา หู ตา จมูกและคอ รวมทั้งจัดตั้งศูนย์ หู จมูกและคอ ในราชอาณาจักรภูฏาน เพื่อให้บริการรักษา การถ่ายทอดความรู้ เทคนิคและวิชาการ เพื่อพัฒนาบุคลากรทางการแพทย์เฉพาะทาง รวมถึงความร่วมมือของคณะแพทย์ ไทย-ภูฏาน ในการรักษาผู้ป่วยด้วย 
  การเมือง/มั่นคง 
  รองนายกรัฐมนตรี เปิดเผย ยังไม่สรุปใช้แนวทางไพรมารีโหวตในการจัดเลือกตั้ง  
 นายวิษณุ เครืองาม รองนายกรัฐมนตรี กล่าวว่า การจัดทำไพรมารีโหวตจะออกมาในรูปแบบไหนขณะนี้ยังไม่สรุปชัด แต่จะต้องเป็นไปตามบทบัญญัติ มาตรา 45 ของรัฐธรรมนูญ ที่ระบุว่าจะต้องให้มีส่วนร่วมของสมาชิกพรรคการเมือง ดังนั้นในวันนี้จึงกำลังพิจารณาว่าจะมีทางออกในเรื่องนี้อย่างไรในทุกด้าน โดยแบ่งเป็น 5 แนวทาง ประกอบ ยกเลิกไพรมารีโหวตในการเลือกตั้งครั้งแรกแต่ให้ใช้ในการเลือกตั้งครั้งต่อไป ซึ่งวิธีนี้ก็อาจมีความเสี่ยงขัดต่อมาตรา 45 ของรัฐธรรมนูญ กลับไปใช้ระบบไพรมารีในระดับเขตอย่างเดิมตามที่บทถาวรกำหนดในกฎหมายพรรคการเมือง เป็นระบบไพรมารีโหวตระดับจังหวัด ซึ่งเป็นไปตามบทเฉพาะกาลของกฎหมายพรรคการเมือง ทำไพรมารีโหวตในระดับภาค ซึ่งเป็นไปตามที่พรรคการเมืองบางพรรคเสนอแนะ และไม่ใช้ไพรมารีโหวตในการเลือกตั้งครั้งนี้ แต่ใช้ไพรมารีโหวตเต็มรูปแบบในครั้งต่อไป แต่ครั้งนี้ให้ใช้วิธีที่คิดขึ้นใหม่ โดยให้สมาชิกพรรคมีส่วนร่วม ซึ่งทั้ง 5 แนวทางนี้ได้มอบหมายให้สำนักงานคณะกรรมการกฤษฎีกาพิจารณา โดยเชื่อว่าอาจพิจารณาเสร็จแล้ว แต่ยังไม่เปิดเผยก็เป็นไปได้
 นายวิษณุ ยืนยันด้วยว่าจะไม่มีการหารือกับพรรคการเมืองในรอบที่ 2 อย่างไรก็ตามก็จะมีการเสนอ คสช.ให้ตัดสิน รวมถึงอาจจะสอบถามไปยัง กกต.ถึงความพร้อมในการทำไพรมารีโหวต ซึ่งต้องเกิดขึ้นภายหลังจากการแบ่งเขตเลือกตั้งเรียบร้อยแล้วเท่านั้น 
  เปิดศูนย์ที่นี่มีงานทำ เพื่อช่วยเหลือผู้จบปริญญาตรีให้มีงานทำอย่างครบวงจร 
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวภายหลังเป็นประธานในพิธีเปิดศูนย์ที่นี่มีงานทำ (Job Ready Center) ณ อาคารศูนย์บริการจัดหางานเพื่อคนไทย กระทรวงแรงงาน ว่า การจัดตั้งศูนย์ที่นี่มีงานทำขึ้น นับเป็นมิติหนึ่งของรัฐบาลในการพัฒนาที่เน้นคุณภาพ มีความสะดวก รวดเร็ว และตรงความต้องการ เป็นวาระที่ดีที่กระทรวงแรงงานจะส่งเสริมการมีงานทำอย่างครบวงจรให้กับผู้ที่จบปริญญาตรีที่ยังไม่มีงานทำ ถือเป็นกลุ่มเป้าหมายหลัก เพื่อส่งเสริมให้มีงานทำ มีรายได้ ตรงกับความต้องการและความสามารถของตนเอง เป็นไปตามแนวทางประชารัฐร่วมใจ เพื่อคนไทยมีงานทำ แม้ว่าประเทศไทยถูกจัดอันดับว่าเป็นประเทศที่มีอัตราว่างงานน้อยที่สุดเป็นอันดับ 4 ของโลก แต่รัฐบาลยังคงมุ่งมั่นแก้ไขปัญหาผู้เรียนจบปริญญาตรีที่ว่างงานอย่างต่อเนื่อง ขณะเดียวกันกระทรวงศึกษาธิการได้ดำเนินการแนะแนวการศึกษาอยู่แล้ว แต่ต้องยอมรับว่านักศึกษาเลือกเรียนตามใจชอบหรือเรียนตามเพื่อน ซึ่งถือว่าเรียนไม่ตรงตามความต้องการของตลาดแรงงาน พอเรียนจบจึงไม่มีตำแหน่งงานรองรับ รัฐบาลจึงวางแนวทางการสร้างคนให้มีคุณภาพหวังให้ศูนย์ที่นี่มีงานทำ นำไปสู่การพัฒนาเศรษฐกิจของประเทศ รวมทั้งเพิ่มขีดความสามารถในการแข่งขันในระยะยาว
 พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า ศูนย์ที่นี่มีงานทำ จะเปิดให้บริการพร้อมกันทั่วประเทศ ตั้งแต่วันนี้ 19 ก.ค.61 เป็นต้นไป โดยศูนย์ดังกล่าว มีภารกิจหลัก 4 ประการ ประกอบด้วย การแนะแนวงานที่เหมาะสมกับความสามารถ และความสนใจของผู้เข้ารับบริการ โดยจัดให้มีการทดสอบความพร้อมและความถนัดทางอาชีพเบื้องต้น การจับคู่คนกับงาน โดยใช้ฐานข้อมูลของกระทรวงแรงงานและหน่วยงานภาคีเครือข่ายทั้งงานในประเทศและต่างประเทศ รวมทั้งการรับงานไปทำที่บ้าน การพัฒนาทักษะ การยกระดับความสามารถ โดยจัดให้มีการฝึกอบรมในหลักสูตรต่างๆ ทั้งในระยะสั้นและระยะยาว และให้ความรู้เกี่ยวกับการคุ้มครองการจ้างงาน สภาพการทำงาน สวัสดิการที่ลูกจ้างพึงได้รับ และการนำเข้าสู่ระบบประกันสังคมเพื่อสร้างหลักประกันที่มั่นคงให้กับชีวิต ทั้งนี้ การดำเนินงานของศูนย์ที่นี่มีงานทำ จะแบ่งเป็น 2 ระยะ คือ ระยะนำร่องและขยายผล ซึ่งระยะนำร่องจะเปิดดำเนินการใน 11 จังหวัด ได้แก่ จังหวัดเชียงใหม่ พิษณุโลก พระนครศรีอยุธยา ปราจีนบุรี นครราชสีมา ขอนแก่น ชลบุรี ระยอง สุราษฎร์ธานี สงขลา และกรุงเทพมหานคร และในระยะต่อไป จะขยายการดำเนินการให้ครอบคลุมทั่วประเทศ 
  สภานิติบัญญัติแห่งชาติ มีมติรับหลักการวาระแรกร่างพระราชบัญญัติมาตรฐานสินค้าเกษตร (ฉบับที่...) พ.ศ...   
 การประชุมสภานิติบัญญัติแห่งชาติ หรือ สนช. พิจารณาร่างพระราชบัญญัติมาตรฐานสินค้าเกษตร (ฉบับที่ ..) พ.ศ. .... ที่คณะรัฐมนตรีเสนอ โดย นายลักษณ์ วจนานวัช  รัฐมนตรีช่วยว่าการกระทรวงเกษตรและสหกรณ์ ชี้แจงว่า เป็นการแก้ไขเพิ่มเติมบัญญัติในพระราชบัญญัติมาตรฐานสินค้าเกษตร ปี 2551 เพื่อให้สอดคล้องกับสถานการณ์ปัจจุบัน โดยแก้ไขเพิ่มเติมเกี่ยวกับการกำหนดให้สินค้าเกษตรต้องอยู่ภายใต้มาตรฐานบังคับทั้งหมดหรือบางส่วน การออกใบอนุญาตเป็นผู้ผลิต ผู้ส่งออก หรือผู้นำเข้าสินค้าเกษตร และการกำหนดให้มีการนำเข้าสินค้าเกษตรจากต่างประเทศที่มีมาตรฐานทัดเทียมหรือมาตรฐานแตกต่างกับมาตรฐานบังคับได้ รวมทั้งการกำหนดเครื่องหมายรับรองมาตรฐานสำหรับสินค้าเกษตร ตลอดจนบทกำหนดโทษที่เกี่ยวข้อง เพื่อยกระดับสินค้าเกษตรสู่มาตรฐานสากล และพัฒนาปรับปรุงให้การดำเนินการต่างๆ เป็นไปด้วยความสะดวก รวดเร็ว สอดคล้องกับมาตรฐานสากล ซึ่งจะเป็นประโยชน์ต่อเศรษฐกิจของประเทศและอำนวยความสะดวกต่อประชาชนโดยเฉพาะเกษตรกร  หลังอภิปรายที่ประชุมมีมติเห็นชอบรับหลักการ  
เศรษฐกิจ/ท่องเที่ยว
  รมว.คลัง ระบุเศรษฐกิจไทยอยู่ในช่วงฟื้นตัวครึ่งปีแรก โตร้อยละ 4.8  
 นายอภิศักดิ์ ตันติวรวงศ์ รัฐมนตรีว่าการกระทรวงการคลัง กล่าวปาฐกถาพิเศษถึง แผนขับเคลื่อนเศรษฐกิจไทยครึ่งปีหลัง ว่าเศรษฐกิจไทยในปัจจุบันกำลังอยู่ในช่วงฟื้นตัว โดยไตรมาสแรกปี 2561 สามารถโตได้ถึงร้อยละ 4.8  จากการขยายตัวของเศรษฐกิจโลกในรอบ 5 ปี จึงมั่นใจว่าเศรษฐกิจไทยปีนี้ จะเติบโตได้ร้อยละ 4.5 ใกล้เคียงกับการประมาณการณ์ของธนาคารแห่งประเทศไทยและสภาพัฒนฯ แม้ว่าจะต้องเผชิญกับผลกระทบของสงครามการค้าระหว่างจีนกับสหรัฐฯ ทิศทางดอกเบี้ยขาขึ้น ที่ส่งผลให้เงินทุนไหลออกจากประเทศไทยกว่า 150,000 ล้านบาท แต่ก็ไม่ส่งผลกระทบมากนักและยังกลับทำให้ค่าเงินบาทอ่อนลงซึ่งเป็นผลดีต่อการใช้สอย ทั้งนี้ในครึ่งปีหลัง กระทรวงการคลังยังคงเน้นการดำเนินนโยบายการคลังแบบผ่อนคลาย ด้วยการจัดทำงบประมาณขาดดุลต่อเนื่อง โดยในปีงบประมาณ 2562 ยังจัดทำงบประมาณขาดดุล 4.5 แสนล้านบาทอยู่ ซึ่งจะไม่กระทบต่อฐานะการเงินการคลังแน่นอน เพราะปัจจุบันภาระหนี้ต่องบประมาณอยู่ที่ร้อยละ 40.4 และหนี้สาธารณะต่อจีดีพีอยู่ที่ร้อยละ 48 เท่านั้น  ซึ่งต่ำกว่ากรอบวินัยทางการเงินการคลังที่ดีอยู่ พร้อมกันนี้ยังเชื่อว่าไทยจะทำงบประมาณสมดุลได้ภายในอีก 11 ปีข้างหน้า หรือในปี 2572 ซึ่งอยู่ภายใต้สมมติฐานจีดีพีไม่ต่ำกว่าร้อยละ 4 และการจัดเก็บภาษีมีประสิทธิภาพ ด้วยการขยายฐานภาษีให้มากขึ้น แต่ไม่ปรับอัตราให้สูงขึ้น
 นอกจากนี้รัฐมนตรีว่าการกระทรวงการคลัง ยังกล่าวอีกว่า หากเศรษฐกิจไทยขยายตัวได้ร้อยละ 4 ต่อเนื่อง จะทำให้ไทยหลุดพ้นประเทศความยากจนได้ภายใน 18 ปีข้างหน้า แต่หากอัตราการเจริญเติบโตทางเศรษฐกิจขยายตัวได้ร้อยละ 5 จะทำให้ไทยหลุดพ้นความยากจนได้ภายใน 11 ปี 
  กระทรวงพาณิชย์ ดันร้านค้าธงฟ้าประชารัฐขายสินค้าชุมชนทางออนไลน์ ยกระดับเป็นร้านโชวห่วย-ไฮบริด  
 นางกุลณี อิศดิศัย อธิบดีกรมพัฒนาธุรกิจการค้า เปิดเผยว่า บูรณาการให้ร้านค้าธงฟ้าประชารัฐจำหน่ายสินค้าชุมชน สินค้าโอทอปและสินค้าเอสเอ็มอีผ่านช่องทางออนไลน์ เพื่อเป็นการยกระดับร้านค้าธงฟ้าประชารัฐ ให้กลายเป็นร้านโชวห่วย-ไฮบริด เบื้องต้นจะคัดเลือกสินค้าจากผู้ประกอบการสินค้าชุมชน สินค้าโอทอปและสินค้าเอสเอ็มอีที่ผ่านการส่งเสริมจากกระทรวงฯ ซึ่งเป็นสินค้าที่มีศักยภาพ ผู้ผลิตมีกำลังการผลิตเพียงพอต่อการรองรับคำสั่งซื้อจากร้านค้าทั่วประเทศ ยอมรับเงื่อนไขของการจัดส่งสินค้าและการรับชำระเงินผ่านระบบอิเล็กทรอนิกส์ โดยผู้ผลิตสินค้าฯ จะต้องเป็นผู้รับภาระต้นทุนการจัดส่งสินค้าและจะได้ส่วนต่างกำไร จากการจำหน่ายสินค้า
 สำหรับ ร้านค้าธงฟ้าประชารัฐที่เข้าร่วมโครงการฯ จะดาวน์โหลดและติดตั้งแอปพลิเคชัน “โชวห่วย-ไฮบริด”ของกระทรวงพาณิชย์ ทางระบบปฏิบัติการแอนดรอยด์ เท่านั้น ก่อนจะพัฒนาให้สามารถรองรับระบบปฏิบัติการ IOS ในระยะต่อไป และเพื่อป้องกันไม่ให้บุคคลที่ไม่เกี่ยวข้องดาวน์โหลดแอปพลิเคชันฯ ดังกล่าวไปใช้งาน ผู้ใช้งานของร้านค้าฯ จะต้องได้รับการยืนยันตัวตนจากกระทรวงพาณิชย์ก่อน จึงจะสามารถเข้าสู่ระบบการซื้อขายสินค้าชุมชนออนไลน์ได้ ทั้งนี้ จะนำร่องใช้ระบบฯ กับร้านค้าธงฟ้าประชารัฐที่มีศักยภาพในเขตกรุงเทพมหานครก่อนประมาณ 1,400 ร้านค้า หลังจากนั้น จะประเมินผลความสำเร็จ ปัญหา อุปสรรคที่เกิดขึ้น ดำเนินการปรับปรุงให้มีความสมบูรณ์และขยายผลสู่การใช้งานทั่วประเทศต่อไป ทั้งนี้ แอปพลิเคชัน “โชวห่วย-ไฮบริด”จะสามารถใช้งานได้ตั้งแต่วันที่ 1 สิงหาคม 2561 นี้เป็นต้นไป 
  โอกาสของธุรกิจการบินไทย หลังปลดธงแดง นำมาซึ่งผลประโยชน์ทางเศรษฐกิจที่ยั่งยืน  
 การปลดธงแดงหน้าชื่อประเทศไทยขององค์กรการบินพลเรือนระหว่างประเทศ หรือ ICAO ถือเป็นการยืนยันถึงความมุ่งมั่นและแสดงให้เห็นถึงความตั้งใจจริงของรัฐบาลในการแก้ไขปัญหามาตรฐานความปลอดภัยด้านการบินของประเทศ โดยเฉพาะประเด็นการทบทวนการออกใบรับรองการเดินอากาศจนประสบความสำเร็จ ซึ่งจะเป็นแรงขับเคลื่อนความเชื่อมั่นและนำมาซึ่งโอกาสของอุตสาหกรรมการบินของไทยให้กลับมาเติบโตอย่างเต็มศักยภาพอีกครั้ง ทั้งนี้ การปลดล็อคธงแดงจะทำให้ธุรกิจของสายการบินที่มีแผนเพิ่มเส้นทางบินและความถี่ไปประเทศปลายทาง เช่น เกาหลีและญี่ปุ่น มีมากขึ้นหลังถูกจำกัดการขยายธุรกิจ ขณะที่สายการบินต่างๆ ทั่วโลก ก็จะเปิดจุดบินใหม่ๆ และขยายเส้นทางการบินเข้ามาที่ไทยเพิ่มขึ้น นอกเนื่องจากอุตสาหกรรมการบินแล้ว อุตสาหกรรมการท่องเที่ยวยังเป็นอีกหนึ่งธุรกิจที่ได้รับประโยชน์จากการที่ ICAO ประกาศปลดธงแดงในครั้งนี้ด้วย เพราะนอกจากจะช่วยสร้างความเชื่อถือของหน่วยงานด้านการบินของไทยแล้ว ยังสามารถสร้างความเชื่อมั่นต่อนักท่องเที่ยวในการเลือกใช้สายการบินสัญชาติไทยในการเดินทางอีกด้วย ประกอบกับจำนวนนักท่องเที่ยวต่างชาติที่เดินทางมาไทยมีแนวโน้มปรับเพิ่มขึ้น โดยเฉพาะการเดินทางในรูปแบบการเช่าเหมาลำ เนื่องจากหลายสายการบินที่ได้ใบรับรองผู้ดำเนินการเดินอากาศใหม่ (AOC recertification) จึงทำให้สามารถกลับมาให้บริการได้อีกครั้ง
 นายจุฬา สุขมานพ ผู้อำนวยการสำนักงานการบินพลเรือนระหว่างประเทศ(กพท.) เปิดเผยว่า หลังจากที่ไทยสามารถแก้ไขปัญหาต่างๆ ได้สำเร็จ สอดคล้องกับเศรษฐกิจในหลายประเทศที่มีสัญญาณการฟื้นตัวและมีการเดินทางมากขึ้นจึงส่งผลดีให้อุตสาหกรรมการบินกลับมาเติบโตอีกครั้ง ซึ่งตั้งแต่ในช่วงปี 2560 ถึงปัจจุบันอุตสาหกรรมการบินมีการเติบโตค่อนข้างมาก มีสายการบินเกิดใหม่ให้บริการที่หลากหลาย เห็นได้จากจำนวยผู้ใช้สนามบินที่มีความหนาแน่นและจาการแก้ไขดังกล่าวทำให้นานาประเทศเกิดความมั่นใจและเชื่อมั่นในมาตรฐานการบินของไทย ส่งผลดีต่อสายการบินของประเทศไทยให้มีโอกาสบินไปต่างประเทศเพิ่มขึ้น
 นอกจากนี้ การปลดธงแดงหน้าชื่อประเทศไทยของ ICAO จะเป็นเครื่องยืนยันอย่างมีนัยะสำคัญถึงการมีการกำกับดูแลที่ดีของรัฐในด้านมาตรฐานทางการบินซึ่งรวมถึง การเดินอากาศ สนามบิน และการบริการภาคพื้นดิน ที่จะสอดรับกับความมุ่งมั่นที่จะเป็นศูนย์กลางทางการบินในระดับภูมิภาคของไทย ICAO ยังได้ประเมินทิศทางการเติบโตของธุรกิจการบิน โดยคาดการณ์ว่า ในระยะ 10 ปีข้างหน้า การเติบโตของธุรกิจการบินในทวีปเอเชียแปซิฟิก จะมีการเติบโตมากที่สุด หรือโตเฉลี่ยที่ร้อยละ 6 และในส่วนของประเทศไทยคาดว่าจะมีการเติบโตเกินมาตรฐานที่ประมาณร้อยละ 8
 อย่างไรก็ดี จากความพยายามของรัฐบาลตลอดช่วงการบริหารราชการแผ่นดิน จะเห็นได้ถึงความมุ่งมั่นและความใส่ใจในการแก้ไขปัญหาตั้งแต่ระดับประเทศ ตลอดจนการขับเคลื่อนเศรษฐกิจฐานราก และการปลดธงแดงหน้าชื่อประเทศไทย เป็นอีกหนึ่งความสำเร็จไม่เพียงแต่จะส่งผลบวกต่อธุรกิจสายการบินเท่านั้น แต่ยังจะเป็นส่วนสำคัญต่อภาพรวมของอุตสาหกรรมการบินของไทย ซึ่งเป็นหัวใจสำคัญในการสร้างเมืองการบินที่จะใช้เป็นแกนหลักเพื่อดึงดูดการลงทุนและนวัตกรรมจากต่างชาติ เพื่อจะนำไปสู่การปฏิรูปภาคการผลิตไทยไปสู่ยุคดิจิทัลเทคโนโลยีและนำมาซึ่งผลประโยชน์ทางเศรษฐกิจที่ยั่งยืน และมีมูลค่าอีกมหาศาล 
  รัฐบาล เร่งติดตั้งเครื่องรูดบัตรเครดิตเพิ่มเติม เพื่อรองรับการใช้จ่ายผ่านบัตรสวัสดิการแห่งรัฐทั่วประเทศ  
นางสาวสุทธิรัตน์ รัตนโชติ อธิบดีกรมบัญชีกลาง กล่าวถึง สิทธิประโยชน์ผู้ถือบัตรสวัสดิการแห่งรัฐ กับการเข้าถึงการใช้บริการด้านอื่นๆ เพิ่มเติม ว่า บัตรสวัสดิการแห่งรัฐ จะใช้จ่ายได้ 2 ลักษณะ คือ สินค้าอุปโภคบริโภค และการเดินทาง โดยส่วนของสินค้าอุปโภคบริโภค จะสามารถซื้อสินค้าได้ที่ร้านธงฟ้า ของกระทรวงพาณิชย์ และตอนนี้ขยายขอบเขตไปถึงร้านค้ากองทุนหมู่บ้านและชุมชนเมือง โดยมีเป้าหมายวางเครื่องรูดบัตรเครดิต (EDC) 38,000 เครื่อง ทั้งร้านค้าและสถานีขนส่งทั่วประเทศ ซึ่งสถิติการใช้บัตรสวัสดิการแห่งรัฐ ตั้งแต่เดือน ตุลาคม 2560 ถึงเดือนกรกฎาคม 2561 มียอดการใช้จ่ายแล้ว กว่า 34,000 ล้านบาท ทั้งนี้ จะมีการขยายการใช้จ่ายบัตรเพิ่มเติมในเขตกรุงเทพฯ และปริมณฑล โดยจะเป็นบัตรลักษณะพิเศษ ที่ผู้ถือบัตรจะต้องมาลงทะเบียน เพื่อนำบัตรไปใช้ในการขึ้นรถไฟฟ้าได้ ซึ่งจะมีพิธีเปิดให้ใช้บัตรสวัสดิการฯ ขึ้นรถไฟฟ้าได้จริงๆ อย่างเป็นทางการในวันที่ 20 กรกฎาคม ที่สถานีหมอชิต ส่วนรถเมล์ ขสมก. จะสามารถรองรับได้การใช้บริการได้เดือนตุลาคม และจะขยายไปถึงแอร์พอร์ตลิ้งและตั๋วร่วม ช่วงปลายปีหน้า
  ธอส.เตรียมเสนอแผนบ้านล้านหลัง  เผยเฟสแรกออกขายช่วงสิ้นปีเป็นของขวัญปีใหม่ 1 แสนยูนิต  
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า แนวทางการพัฒนาที่อยู่อาศัยสำหรับ 3 กลุ่ม ประกอบด้วย ผู้มีรายได้น้อย คนที่เริ่มทำงานหาที่อยู่อาศัย และกลุ่มคนชรา ขณะนี้คณะทำงานได้หารือเกี่ยวกับแผนก่อสร้างที่อยู่อาศัยทั้งระยะสั้นและระยะยาว เพื่อเร่งรัดจัดทำให้แล้วเสร็จเป็นของขวัญปีใหม่ในช่วงสิ้นปี 2561 เบื้องต้นระยะที่หนึ่งจำนวน 1 แสนหน่วย จากทั้งหมด 1 ล้านยูนิต โดยโครงการนี้ได้กำหนดเงื่อนไข ราคาที่อยู่อาศัยทำเลศักยภาพมีการเชื่อมต่อที่ดีที่ราคาไม่เกิน 1 ล้านบาท ผ่อนชำระเดือนละเฉลี่ยไม่เกิน 4,000 บาท ระยะเวลาผ่อน 40 ปี โดยให้อัตราดอกเบี้ยคงที่ยาวถึง 5 ปีแรก และเปิดให้กู้ร่วมได้ 
สังคม
  กรมฝนหลวงฯ ร่วมสืบสาน “ศาสตร์พระราชา” บริหารจัดการทรัพยากรป่าไม้ 
นายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ เปิดโครงการปลูกป่าและไม้ยืนต้นสร้างความชื้นสัมพัทธ์ในอากาศเพื่อเพิ่มประสิทธิภาพการปฏิบัติการฝนหลวง สืบสาน “ศาสตร์พระราชา” ของพระบาทสมเด็จพระปรมินทรมหาภูมิพลอดุลยเดช บรมนาถบพิตร และเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร ณ เขื่อนวชิราลงกรณ์ อำเภอทองผาภูมิ จังหวัดกาญจนบุรี ร่วมกับ 11 หน่วยงาน ปลูกต้นรวงผึ้งจำนวน 12 ต้น เป็นการฟื้นฟูสภาพป่าเสื่อมโทรมให้กลับมาอยู่ในสภาพสมบูรณ์ นอกจากนี้ มีการปลูกต้นแคฝรั่ง โดยนักเรียนนักศึกษา อาสาสมัครฝนหลวงและเกษตรกรในบริเวณเขื่อนวชิราลงกรณ์ จำนวน 200 ต้น
 นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า ศูนย์ปฏิบัติการฝนหลวงแต่ละภูมิภาค จะดำเนินกิจกรรมการปลูกป่าและไม้ยืนต้น และกิจกรรมการโปรยเมล็ดพันธุ์พืชทางอากาศ โดยศูนย์ปฏิบัติการฝนหลวงภาคเหนือ ปลูกป่าและไม้ยืนต้นบริเวณพื้นที่เขื่อนแม่กวงอุดมธารา จังหวัดเชียงใหม่ พื้นที่ 5 ไร่ โปรยเมล็ดพันธุ์พืชทางอากาศ บริเวณพื้นที่อุทยานแห่งชาติศรีลานนา จังหวัดเชียงใหม่ พื้นที่ 900 ไร่ ศูนย์ปฏิบัติการฝนหลวงภาคตะวันออกเฉียงเหนือ ปลูกป่าและไม้ยืนต้นบริเวณพื้นที่สาธารณประโยชน์ สระโศกเดือนห้า อบต.แดงใหญ่ จังหวัดขอนแก่น พื้นที่ 80 ไร่ โปรยเมล็ดพันธุ์พืชทางอากาศ บริเวณพื้นที่อุทยานแห่งชาติเขาใหญ่ อำเภอปากช่อง จังหวัดนครราชสีมา พื้นที่ 3,100 ไร่ ศูนย์ปฏิบัติการฝนหลวงภาคตะวันออก ปลูกป่าและไม้ยืนต้นบริเวณพื้นที่ชุมชนนาหลวง อำเภออรัญประเทศ จังหวัดสระแก้ว พื้นที่ 10 ไร่ โปรยเมล็ดพันธุ์พืชทางอากาศ บริเวณพื้นที่อุทยานแห่งชาติตาพระยา จังหวัดสระแก้ว พื้นที่ 6,900 ไร่ ศูนย์ปฏิบัติการฝนหลวงภาคกลาง ปลูกป่าและไม้ยืนต้นบริเวณพื้นที่สำนักงานการปฏิรูปที่ดินเพื่อเกษตรกรรม อำเภอบ้านไร่ จังหวัดอุทัยธานี พื้นที่ 7 ไร่ โปรยเมล็ดพันธุ์พืชทางอากาศ บริเวณพื้นที่อุทยานแห่งชาติน้ำหนาวและอุทยานแห่งชาติคลองลำงู พื้นที่ 3,500 ไร่ ศูนย์ปฏิบัติการฝนหลวงภาคใต้ ปลูกป่าและไม้ยืนต้นบริเวณพื้นที่สำนักเขื่อนไม้เต็ง จังหวัดราชบุรี พื้นที่ 30 ไร่ โปรยเมล็ดพันธุ์พืชทางอากาศ บริเวณพื้นที่อุทยานแห่งชาติแก่งกระจาน จังหวัดเพชรบุรี และอุทยานแห่งชาติไทยประจันต์ จังหวัดราชบุรี พื้นที่ 600 ไร่
  กระทรวงวัฒนธรรม เปิดโครงการวัฒนธรรมสู่การท่องเที่ยวต้นไม้ใหญ่รุกขมรดกของแผ่นดิน  
 นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวเปิด โครงการวัฒนธรรมสู่การท่องเที่ยวต้นไม้ใหญ่ รุกข มรดกของแผ่นดินยางสามยอด จังหวัดนครปฐม ซึ่งได้รับการคัดเลือกให้เป็น 1 ใน 63 ต้นไม้ที่ทรงคุณค่า ที่กรมส่งเสริมวัฒนธรรมได้ประกาศขึ้นทะเบียนเป็นรุกขมรดกของแผ่นดิน เนื่องในโอกาสเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี  โดยกรมส่งเสริมวัฒนธรรมจะสนับสนุนงบประมาณด้านการดูแลต้นไม้และปรับปรุงพื้นที่เพื่อรองรับการท่องเที่ยว มีรุกขกรจากกรมป่าไม้คอยดูแลรักษาต้นยางสามยอด
 ด้านนายชาญนะ เอี่ยมแสง ผู้ว่าราชการจังหวัดนครปฐม กล่าวว่า ต้นยางนาต้นนี้มีความสวยงามและมีความแตกต่างจากต้นยางนาทั่วไปที่มีถึง 3 ยอดขนาดใหญ่  ทั้งนี้ได้มอบหมายให้แขวงทางหลวงชนบท องค์การบริหารส่วนจังหวัดนครปฐม และโยธาธิการและผังเมือง ดำเนินการเพื่อพัฒนาพื้นที่แห่งนี้ให้เป็นแหล่งท่องเที่ยวของจังหวัด ถือเป็นการให้ความรู้ทางประวัติศาสตร์แก่เด็ก เยาวชน และประชาชน ตลอดจนนักท่องเที่ยว  ซึ่งเป็นจุดเริ่มต้นของการสร้างพลัง ความเข้มแข็งให้กับชุมชน และยังสามารถเชื่อมโยงประวัติศาสตร์ความเป็นมาของท้องถิ่น และพัฒนาเป็นแหล่งท่องเที่ยวทางวัฒนธรรม ด้วยการสนับสนุนงบประมาณจากกรมส่งเสริมวัฒนธรรม และหน่วยงานทั้งภาครัฐ ภาคเอกชน ชุมชน ภูมิปัญญาชาวบ้าน เป็นผู้ให้การสนับสนุนการจัดโครงการ